《解连环三首 其二》
清代·史承谦

乍停吴榜，指灵山深处，待携筇杖。吹几阵、料峭东风，唤得得青驴，绕过林莽。

一半斜阳，蚤已挂、古藤萝上。更松声竹影，引入霞心，佳景难状。

莫说图景惝恍。想当年僧绍，始穷幽赏。羡煞渺渺禅栖，隔世界由旬，尽刬烦障。

惭愧尘容，且暂领、烟云供养。约他年，结茅行药，采芝拾橡。

作者简介：江苏宜兴人，字位存。诸生。工词，能采集众家之长，并自出新意。有《小眠斋词》。